Daar is geen verbod op Afrikaans by die US nie – Prof Wim de Villiers - Maties Alumni
Prof Wim de Villiers, Rektor en Visekanselier van die Universiteit Stellenbosch, wil jou as 'n gewaardeerde lid van ons Universiteit Stellenbosch- (US-)gemeenskap graag persoonlik op hoogte bring van ons onlangse verskyning voor die Suid-Afrikaanse Menseregtekommissie (SAMRK).
Nadat hulle klagtes van Afriforum en die DA ontvang het oor 'n beweerde verbod op die gebruik van Afrikaans aan die US, het die SAMRK op 10 Mei 2021 'n verhoor op Stellenbosch gehou.
Die volledige verklaring daardie dag is hier te kry, maar die hooftrekke volg hieronder.
In 'n komplekse omgewing soos 'n groot universiteit is dit gewis so dat foute kan plaasvind. Indien nuwelingstudente inderdaad gevra is om in sosiale verband by Engels te hou, sou dit verkeerd wees, want dit is nie ons beleid nie. Inteendeel, ons Taalbeleid (www.sun.ac.za/taal) bevorder meertaligheid en hou rekening met die diversiteit van ons samelewing sowel as die intellektuele rykdom wat in daardie diversiteit opgesluit lê.
So, toe die bewerings aan die lig kom, het ons dit vinnig begin ondersoek. En ons het onverwyld regstellend opgetree. Ons het deur ons Afdeling Studentesake met studenteleiers en studente in koshuise in gesprek getree om 'n gemeenskaplike begrip van die Taalbeleid en die implementering daarvan te verseker.
Kom ek stel dit baie duidelik: Daar is geen verbod op Afrikaans by die US nie – nie in lesinglokale, in koshuise of op enige ander plek op kampus nie. Die US is 'n nasionale bate. Ons is trots op ons bydrae tot menslike ontwikkeling, en is oortuig dat ons studente meer keuses, groter toegang en 'n beter toekoms het danksy ons benadering tot taal.
Ek onderneem om jou op hoogte te hou van die saak, en ons sal jou van nuwe ontwikkelings in kennis stel namate die proses ontvou. Boonop is ek, soos altyd, beskikbaar vir verdere gesprek.
Kom ek sluit af met goeie nuus. Dit is vir ons aangenaam om verslag te doen dat die US sy eie rekord verbeter het vir die meeste kwalifikasies wat tot nog toe in 'n akademiese jaar by die instelling toegeken is. Volgens die jongste syfers het die Universiteit in 2020 altesaam 9 234 grade, sertifikate en diplomas verleen – en daarmee die vorige jaar se rekord van 9 133 kwalifikasies gebreek. (Klik hier vir meer hieroor.)
Dít is 'n merkwaardige prestasie as 'n mens in ag neem hoeveel uitdagings die COVID-19-pandemie ingehou het. Dit spreek boekdele vir die US se vermoë om aanpasbaar te wees én vir ons personeellede en studente se skrik-vir-niks-ingesteldheid.
Ons sou dit nie kon doen sonder jou onderskraging en aanmoediging nie. Dankie vir jou voortgesette steun.